Rozhodnutie Komisie
z 19. apríla 1999,
ktorým sa mení a dopĺňa rozhodnutie 1999/120/ES o predbežných zoznamoch podnikov tretích krajín, z ktorých členské štáty povoľujú dovoz zvieracích čriev
(oznámené pod číslom C (1999) 962)
(Text s významom pre EHP)
(1999/263/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach zostavovania predbežných zoznamov podnikov tretích krajín na prechodné obdobie, z ktorých sú členské štáty oprávnené dovážať určité výrobky živočíšneho pôvodu, výrobky rybolovu alebo živé lastúrniky [1], naposledy zmenené a doplnené rozhodnutím 98/603/ES [2], a najmä na jeho článok 2 ods. 4,
(1) keďže predbežné zoznamy podnikov tretích krajín, ktoré vyrábajú zvieracie črevá, boli vypracované v rozhodnutí Komisie 1999/120/ES [3];
(2) keďže Afganistan, Kostarika, Honduras, Japonsko, Lotyšsko, Paraguaj, Južná Afrika, Turkménsko a Uzbekistan zaslali zoznamy podnikov, ktoré vyrábajú zvieracie črevá a o ktorých príslušné orgány potvrdzujú, že vyhovujú predpisom spoločenstva;
(3) keďže pre Afganistan, Kostariku, Honduras, Japonsko, Lotyšsko, Paraguaj, Južnú Afriku, Turkménsko a Uzbekistan je preto možné vypracovať predbežné zoznamy podnikov, ktoré vyrábajú zvieracie črevá; keďže rozhodnutie 1999/120/ES by sa preto malo príslušne zmeniť a doplniť;
(4) keďže opatrenia tohto rozhodnutia sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Zoznam podnikov, ktoré vyrábajú zvieracie črevá a ktoré sú uvedené v prílohe tohto rozhodnutia, sa v abecednom poradí vkladá do prílohy rozhodnutia 1999/120/ES.
Článok 2
Toto rozhodnutie sa bude uplatňovať od 1. apríla 1999.
Článok 3
Toto rozhodnutie je adresované členským štátom.
V Bruseli 19. apríla 1999